**Postup samospráv pri povinnom zverejňovaní zmlúv, faktúr a objednávok podľa zákona č. 546/2010 Z. z.**

[**Úradné hodiny**](https://www.minv.sk/?uradne-hodiny-pn)  |  [**Pracoviská okresného úradu**](https://www.minv.sk/?pracoviska-okresneho-uradu)  |  [**Organizačná štruktúra**](https://www.minv.sk/?organizacna-struktura-pn)  |  [**Slobodný prístup k informáciám**](https://www.minv.sk/?slobodny-pristup-k-informaciam-pn)  |  [**Pracovné ponuky**](https://www.minv.sk/?pracovne-ponuky)

**ZHRNUTIE ZÁKLADNÝCH INFORMÁCIÍ K ZÁKONU č. 546/2010 Z. z.**

**I. ZVEREJŇOVANIE ZMLÚV**

Podľa zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení zákona č. 546/2010 Z. z., ktorý nadobudol účinnosť **1. januárom 2011** sú ministerstvá, ústredné orgány štátnej správy, verejnoprávne inštitúcie a ich podriadené organizácie povinné zverejňovať zmluvy ako aj dodatky k zmluvám, ktoré sa týkajú nakladania s verejnými prostriedkami v Centrálnom registri zmlúv, ktorý vedie Úrad vlády SR.

Kde sa majú zmluvy obcí, miest a vyšších územných celkov zverejňovať?   
Ostatné povinné osoby, medzi ktoré patria o.i. aj obce, mestá, vyššie územné celky, či ich príspevkové a rozpočtové organizácie zverejňujú zmluvy na svojej web stránke. **Ak nemajú vlastnú web stránku, zmluvy môžu bezodplatne zverejniť v Obchodnom vestníku.**   
Od 1. januára 2011 majú aj obce a mestá povinnosť zverejňovať zmluvy uzatvorené po tomto dátume, ktoré sa týkajú nakladania s verejnými prostriedkami. **Bez zverejnenia nebudú zmluvy účinné.**Návrh na zverejnenie zmluvy v Obchodnom vestníku môže podať aj **druhá zmluvná strana**, napríklad dodávateľ nejakej služby pre obec. Môže tak spraviť v prípade, ak nie je povinnou osobou, obcou, zmluva zverejnená **do siedmich dní odo dňa uzatvorenia.** O zverejnenie môžu požiadať Obchodný vestník **písomne** alebo tak môžu spraviť po zaregistrovaní sa **elektronicky** cez stránku ministerstva spravodlivosti [**www.justice.gov.sk**](http://www.justice.gov.sk/).

Ako zverejniť zmluvu alebo dodatok v Obchodnom vestníku písomne?   
Ak je pre povinné osoby, vrátane obcí a miest, prijateľnejšie komunikovať s Obchodným vestníkom písomnou formou, v tom prípade je potrebné poslať do redakcie Obchodného vestníka kópiu podpísanej zmluvy alebo dodatku zmluvy a priložiť k zmluve, resp. dodatku vyplnené príslušné tlačivo, ktoré sa rovnako dá stiahnuť z web stránky ministerstva spravodlivosti, a ktoré Vám na ďalšie šírenie (kopírovanie, distribúciu a pod.) zasielame aj v tlačenej podobe.

Tieto dokumenty je potrebné poslať na adresu:   
  
Ministerstvo spravodlivosti Slovenskej republiky   
Redakcia Obchodného vestníka Župné námestie 13   
813 11 Bratislava

Čo treba spraviť ešte pred poslaním zmluvy?   
Zmluvy musia byť zverejnené v znení, v ktorom boli skutočne uzatvorené, a preto je vhodné, aby bol tento súlad pred zverejnením skontrolovaný. Zdôrazňujeme, že je dôležité, aby obce a mestá pamätali na to, že nie všetky zmluvy bude možné zverejniť v úplnom znení. Ešte pred zverejnením musia obce alebo mestá zabezpečiť nesprístupnenie ustanovení zmluvy obsahujúcich informáciu, ktorá sa podľa zákona o slobode informácií nesprístupňuje (t.j. zabezpečiť tzv. anonymizáciu).   
Ide teda o časti zmluvy, ktoré   
- obsahujú informácie tvoriace **utajovanú skutočnosť** podľa osobitného zákona,   
- alebo sú predmetom **bankového, daňového alebo obchodného tajomstva.**

Obchodné tajomstvo tvoria všetky skutočnosti obchodnej, výrobnej alebo technickej povahy súvisiace s podnikom, ktoré majú skutočnú alebo aspoň potenciálnu materiálnu alebo nemateriálnu hodnotu, nie sú v príslušných obchodných kruhoch bežne dostupné, majú byť podľa vôle podnikateľa utajené a **podnikateľ zodpovedajúcim spôsobom ich utajenie zabezpečuje** (§ 17 Obchodného zákonníka). Avšak platí, že porušením alebo ohrozením obchodného tajomstva nie je najmä sprístupnenie informácie ktorá sa získala za verejné prostriedky alebo sa týka používania verejných prostriedkov, nakladania s majetkom štátu, majetkom obce, majetkom vyššieho územného celku alebo majetkom právnických osôb zriadených zákonom, na základe zákona alebo nakladania s finančnými prostriedkami Európskej únie.

Zverejňovať preto možno **cenu, zmluvné sankcie** (pokuty spojené s odstúpením od zmluvy, dojednané pre prípad neplnenia zmluvných povinností, úroky z omeškania a pod.), **predmet plnenia** (tovary a služby), **čísla faktúr** a iných podobných dokladov, **parcelné číslo, súpisné číslo, názov katastrálneho územia, evidenčné čísla vozidiel, údaje o mieste a čase plnenia, miesto a dátum podpísania zmluvy, meno, priezvisko zmluvných strán (zástupcov), spisové čísla** (ak sú súčasťou zmluvy).

Čo v prípade, ak zmluva nebude zverejnená?Základ je, že ak zmluva nebude zverejnená, nenadobudne účinnosť. Avšak ak nebude zverejnená **do troch mesiacov** od uzatvorenia, platí, že**k uzatvoreniu zmluvy nedošlo**. Zmluvní partneri samosprávy však môžu konať tiež, ak zverejnenie zmluvy povinnou osobou mešká. Ak nie je povinnou osobou zmluva zverejnená **do siedmich dní odo dňa uzatvorenia**, môže podať aj druhá zmluvná strana, napríklad dodávateľ nejakej služby pre obec, návrh na zverejnenie zmluvy v Obchodnom vestníku.

**II. ZVEREJŇOVANIE FAKTÚR A OBJEDNÁVOK**

Povinná osoba má povinnosť zverejniť **objednávky tovarov a služieb na svojej web stránke** do 10 dní odo dňa ich vyhotovenia. To sa nevzťahuje na objednávky, ktoré súvisia s už zverejnenou zmluvou. **Faktúry**je potrebné zverejniť **do 10 dní** odo dňa ich doručenia povinnej osobe, najneskôr však **do 30 dní** odo dňa ich zaplatenia na web stránke povinnej osoby. Zverejnenie faktúr a objednávok sa vzťahuje iba na tie povinné osoby, ktoré majú vlastnú web stránku. Doplňujúca informácia: V zákone je splnomocnenie pre vládu vydať nariadenie, ktorým môže stanoviť sumu, od ktorej sa musia objednávky a faktúry zverejňovať. Na tomto nariadení ministerstvo spravodlivosti pracuje a veríme, že v blízkej dobe bude schválené. Otázka výšky tohto limitu je momentálne predmetom medzirezortnej diskusie.

**III. ODPOVEDE NA ĎALŠIE OTÁZKY K ZVEREJŇOVANIU ZMLÚV**

Ministerstvo spravodlivosti je samozrejme pripravené v rámci svojich kapacít odpovedať aj na ďalšie otázky týkajúce sa zverejňovania zmlúv.   
Je možné sa na nás obrátiť telefonicky na čísle **02/59 353 111** alebo emailom na adrese: [**zmluvy@justice.sk**](mailto:zmluvy@justice.sk).   
**Kontakt na redakciu Obchodného vestníka:**02/52 49 65 34-6, kl. 144, 141, 138, 145, 142 alebo 02/52 44 28 19, 02/52 49 18 41, 02/52 45 01 25